CELEX: 32021D1851
Language: mt
Date: 2021-10-15 00:00:00
Title: Deċiżjoni tal-Kunsill (UE) 2021/1851 tal-15 ta’ Ottubru 2021 dwar il-pożizzjoni li trid tittieħed f’isem l-Unjoni Ewropea fi ħdan il-Kunsill Internazzjonali taz-Zokkor fir-rigward tal-emendi tal-Ftehim Internazzjonali dwar iz-Zokkor tal-1992 u l-iskeda taż-żmien għall-implimentazzjoni tagħhom

22.10.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 374/49
               
            
         DEĊIŻJONI TAL-KUNSILL (UE) 2021/1851
         tal-15 ta’ Ottubru 2021
         dwar il-pożizzjoni li trid tittieħed f’isem l-Unjoni Ewropea fi ħdan il-Kunsill Internazzjonali taz-Zokkor fir-rigward tal-emendi tal-Ftehim Internazzjonali dwar iz-Zokkor tal-1992 u l-iskeda taż-żmien għall-implimentazzjoni tagħhom
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), l-ewwel subparagrafu, flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Permezz tad-Deċiżjoni 92/580/KEE (1), l-Unjoni saret parti mill-Ftehim Internazzjonali dwar iz-Zokkor tal-1992 (2) (“l-ISA”), u membru tal-Organizzazzjoni Internazzjonali taz-Zokkor (“l-ISO”).
                  
               
                     (2)
                  
                  
                     F’konformità mal-Artikolu 8 tal-ISA, il-Kunsill Internazzjonali taz-Zokkor (“l-ISC”) iwettaq jew iħejji għat-twettiq ta’ funzjonijiet kollha li jkunu meħtieġa biex jiġu implimentati d-dispożizzjonijiet tal-ISA. Skont l-Artikolu 13 tal-ISA, id-deċiżjonijiet kollha tal-ISC fil-prinċipju jittieħdu b’kunsens. Fin-nuqqas ta’ kunsens, id-deċiżjonijiet isiru permezz ta’ vot b’maġġoranza sempliċi, sakemm l-ISA ma jipprevedix vot speċjali.
                  
               
                     (3)
                  
                  
                     Skont l-Artikolu 25 tal-ISA, il-membri tal-ISO għandhom 2 000 vot b’kollox. Kull membru tal-ISO għandu għadd speċifiku ta’ voti li kull sena jiġi aġġustat f’konformità mal-kriterji stipulati f’dak l-Artikolu.
                  
               
                     (4)
                  
                  
                     Madankollu, id-distribuzzjoni tal-voti fost il-membri tal-ISO li tiddetermina wkoll il-kontribuzzjonijiet finanzjarji ta’ dawk il-membri lill-ISO, ma għadhiex tirrifletti r-realtajiet tas-suq dinji taz-zokkor.
                  
               
                     (5)
                  
                  
                     Skont ir-regoli tal-ISA dwar il-kontribuzzjonijiet finanzjarji lill-ISO, is-sehem tal-kontribuzzjoni finanzjarja tal-Unjoni baqa’ ma nbidilx mill-1992 ’il hawn, għalkemm is-suq dinji taz-zokkor, u b’mod partikolari l-pożizzjoni relattiva tal-Unjoni fih, inbidlu b’mod sostanzjali minn dak iż-żmien ’il hawn. Għaldaqstant, f’dawn l-aħħar snin l-Unjoni assumiet sehem sproporzjonatament kbir tal-kostijiet baġitarji u tar-responsabbiltà fl-ISO.
                  
               
                     (6)
                  
                  
                     Bid-Deċiżjoni tal-Kunsill (UE) 2017/2242 (3), il-Kummissjoni ġiet awtorizzata mil-Kunsill, biex tiftaħ negozjati mal-partijiet l-oħra għall-ISA fi ħdan l-ISC bil-għan li tiġi mmodernizzata l-ISA, b’mod partikolari fir-rigward tad-diskrepanzi bejn l-għadd ta’ voti u l-kontribuzzjonijiet finanzjarji tal-membri tal-ISO minn naħa, u l-pożizzjoni relattiva tagħhom fis-suq dinji taz-zokkor, min-naħa l-oħra.
                  
               
                     (7)
                  
                  
                     Abbażi tal-awtorizzazzjoni li ngħatat permezz tad-Deċiżjoni (UE) 2017/2242, il-Kummissjoni fetħet negozjati ma’ pajjiżi membri tal-ISO u ppreżentat proposti konkreti għall-emendar tal-Artikolu 25 tal-ISA, li jirregola l-adozzjoni tal-baġit amministrattiv u l-kontribuzzjonijiet tal-membri. Waqt il-55 sessjoni tiegħu, fid-19 ta’ Lulju 2019, l-ISC iddeċieda li jiftaħ negozjati għal reviżjoni parzjali tal-ISA qabel il-laqgħa tiegħu li jmiss f’Novembru 2019, skont il-gwida tal-Konferenza tan-Nazzjonijiet Uniti dwar il-Kummerċ u l-Iżvilupp.
                  
               
                     (8)
                  
                  
                     Wara talbiet minn diversi membri tal-ISO, l-ISC iddeċieda li, minbarra l-emendar tal-Artikolu 25 tal-ISA, partijiet oħra tal-ISA jridu jkunu soġġetti għal negozjati, b’mod partikolari, l-objettivi stabbiliti fl-Artikolu 1 tal-ISA, il-prijoritajiet ta’ ħidma tal-ISO skont l-Artikoli 32, 33 u 34 tal-ISA, u r-regoli għall-ħatra tad-Direttur Eżekuttiv stabbiliti fl-Artikolu 23 tal-ISA.
                  
               
                     (9)
                  
                  
                     Billi l-awtorizzazzjoni li ngħatat permezz tad-Deċiżjoni (UE) 2017/2242 skadiet fil-31 ta’ Diċembru 2019 u minħabba l-bżonn li n-negozjati jkomplu, ingħatat awtorizzazzjoni ġdida mill-Kunsill permezz tad-Deċiżjoni tal-Kunsill (UE) 2019/2136. (4)
                     
                  
               
                     (10)
                  
                  
                     Il-formulazzjoni tal emendi tal-ISA intlaħaq qbil dwarha mill-ISC matul is-57 sessjoni f’Novembru 2020 u t-58 sessjoni f’Ġunju 2021 tiegħu.
                  
               
                     (11)
                  
                  
                     Kull emenda miftiehma fin-negozjati trid tiġi adottata f’konformità mal-proċedura stabbilita fl-Artikolu 44 tal-ISA. Skont dak l-Artikolu, l-ISC jista’, permezz ta’ vot speċjali, jirrakkomanda lill-membri tal-ISO, emenda tal-ISA. Bħala membru tal-ISC, f’konformità mal-Artikolu 7 tal-ISA, l-Unjoni tista’ tieħu sehem f’dak il-vot speċjali li għandu l-għan li jniedi l-proċedura għall-emendar tal-qafas istituzzjonali tal-ISA.
                  
               
                     (12)
                  
                  
                     Skont l-iskeda ta’ żmien għall-implimentazzjoni tar-reviżjoni parzjali tal-ISA, il-vot speċjali f’konformità mal-Artikolu 44 tal-ISA, li jirrakkomanda lill-membri jemendaw l-ISA, ser isir matul id-59 sessjoni tal-ISC ippjanata għal Novembru 2021.
                  
               
                     (13)
                  
                  
                     Huwa xieraq li tiġi stabbilita l-pożizzjoni li trid tittieħed f’isem l-Unjoni fi ħdan l-ISC, matul id-59 sessjoni tiegħu, fir-rigward tal-emendi tal-ISA. Jenħtieġ li dik il-pożizzjoni tirrifletti li l-emendar tal-ISA abbażi tal-eżitu tan-negozjati għar-rieżami parzjali tiegħu huwa fl-interess tal-Unjoni.
                  
               
                     (14)
                  
                  
                     Barra minn hekk, huwa xieraq li tiġi stabbilita l-pożizzjoni li trid tittieħed f’isem l-Unjoni fi ħdan l-ISC, matul id-59 sessjoni tiegħu, fir-rigward tal-iskeda ta’ żmien għall-implimentazzjoni tal-emendi għall-ISA. Jenħtieġ li dik il-pożizzjoni tirrifletti li id-dħul fis-seħħtal-emendi tal-ISA sa mhux aktar tard mill-1 ta’ Jannar 2024 hija fl-interess tal-Unjoni,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li trid tittieħed f’isem l-Unjoni - matul il-votazzjoni votazzjoni speċjali fid-59 sessjoni tal-Kunsill Internazzjonali taz-Zokkor (“l-ISC”) fir-rigward tal-emendi tal-Ftehim Internazzjonali dwar iz-Zokkor (“l-ISA”) u l-iskeda taż-żmien għall-implimentazzjoni tagħhom għandha tkun li tivvota favur:
            
                        (a)
                     
                     
                        ir-rakkomandazzjoni lill-membri tal-Organizzazzjoni Internazzjonali taz-Zokkor biex jemendaw l- ISA biex jirrifletti n-negozjati għar-reviżjoni parzjali tiegħu fir-rigward tal-Artikoli 1, 23, 25, 32, 33 u 34 tal-ISA;
                     
                  
                        (b)
                     
                     
                        l-approvazzjoni tal-iskeda ta’ żmien, kif miftiehem matul it-58 sessjoni tal-ISC f’Ġunju 2021, li tistabbilixxi l-iskadenzi għall-istadji differenti tal-proċedura stabbilita fl-Artikolu 44 tal-ISA;
                     
                  
                        (c)
                     
                     
                        l-implimentazzjoni tal-emendi msemmija fil-punt (a) f’konformità mal-iskeda ta’ żmien imsemmija fil-punt (b), biex b’hekk jiġi żgurat li dawk l-emendi jidħlu fis-seħħ sa mhux aktar tard mill-1 ta’ Jannar 2024.
                     
                  
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fil-Lussemburgu, il-15 ta’ Ottubru 2021.
            
               
                  Għall-Kunsill
               
               
                  Il-President
               
               
                  J.CIGLER KRALJ
            
         
         
            (1)  Id-Deċiżjoni tal-Kunsill 92/580/KEE tat-13 ta’ Novembru 1992 dwar l-iffirmar u l-konklużjoni tal-Ftehim Internazzjonali dwar iz-Zokkor 1992 (ĠU L 379, 23.12.1992, p. 15).
         
            (2)  Il-Ftehim Internazzjonali dwar iz-Zokkor 1992 (ĠU L 379, 23.12.1992, p. 16).
         
            (3)  Id-Deċiżjoni tal-Kunsill (UE) 2017/2242 tat-30 ta’ Novembru 2017 li tawtorizza l-ftuħ tan-negozjati għall-emendar tal-Ftehim Internazzjonali dwar iz-Zokkor tal-1992 (ĠU L 322, 7.12.2017, p. 29).
         
            (4)  Id-Deċiżjoni tal-Kunsill (UE) 2019/2136 tal-5 ta’ Diċembru 2019 li tawtorizza l-ftuħ ta’ negozjati biex jiġi emendat il-Ftehim Internazzjonali dwar iz-Zokkor tal-1992 (ĠU L 324, 13.12.2019, p. 3).